एउटै संविधानअनुसार गठन भएको एउटै संविधानको कार्यान्वयको लागि अघि बढिरहेको संविधानको मूल्य र मान्यतालाई उत्तिकै आत्मसात् गरेका दललाई कसैले अलोकतान्त्रिकको संज्ञा दिन्छ भने उल्टो उसको लोकतन्त्रमाथि प्रश्न उठाउनुपर्ने हुनसक्छ। जसले अरूको महत्व बुझ्दैन, जसले अरूको अस्तित्व स्वीकार गर्दैन, त्यो नै अलोकतान्त्रिक शक्ति हुन पुग्दछ। तसर्थ आफूलाई मात्र लोकतान्त्रिक शक्ति ठान्ने नेपाली कांग्रेसले आफ्नो वास्तविक लोकतान्त्रिक संस्कार देखाउनु आवश्यक भएको छ। नेपाली कांग्रेसलाई पनि प्रतिगमनकारी वा यथास्थितिवादीको संज्ञा दिनु उपयुक्त हुँदैन। नेपाली कांग्रेसले प्रस्तुत गरेको घोषणापत्रमार्फत उसले आफूलाई प्रगतिशिल बनाएको छ। जसले परिवर्तनको लागि लामो इतिहास बोकेको छ, जो गणतन्त्रलाई स्थापित गराउन अग्रणी बन्न सफल भएको छ, त्यसको कार्यव्यवहारलाई सधैँ टिप्पणी गरिरहनु पनि उपयुक्त हुँदैन। यसो गर्दै रह्यौं भने हामीले हाम्रा प्राप्त उपलब्धिहरू गुमाउनुपर्ने अवस्थामा पुग्नसमेत बाध्य हुनुपर्नेछ, तसर्थ स्वच्छ प्रतिस्पर्धा आजको आवश्यकता हो।
